Cwele bekommerd oor Lindela ná Bosasa-likwidasie | Netwerk24
Deur Philda Essop 05 Maart 2019 21:45
Dr. Siyabonga Cwele, minister van binnelandse sake, is besorg oor bedrywighede by die Lindela-repatriasiesentrum en wil nie hê dit moet onderbreek word ná die vrywillige likwidasie van Bosasa nie.
Dié omstrede dienstemaatskappy, wat deesdae as African Global Operations bekend staan en onlangs om vrywillige likwidasie aansoek gedoen het, bestuur Lindela namens die departement.
As dit misluk, sal ons verdere stappe moet doen deur ons eie eise by die likwidateurs in te dien.
Cwele het Dinsdag aan die parlementêre portefeuljekomitee oor binnelandse sake gesê die departement se grootste bekommernis is die “vrywillige likwidasie van ’n maatskappy wat nie insolvent is nie”.
Hy het daarop gewys dat die kontrak met Bosasa spesifiek opgestel is vir die verskaffing van dienste aan Lindela. “Ons grootste bekommernis is dat ons as ’n staat in wanorde gelaat word deur watter likwidasieprosesse ook al omdat ons sonder ’n plek vir die aanhouding van onwettige buitelanders sit.”
Cwele het aan die komitee gesê hy het Maandag aan die likwidateurs geskryf en die departement se kommer uiteengesit.
“Ons het basies voorwaardes aan hulle gestel dat hulle teen môre (Woensdag) moet reageer en die versekering moet gee dat ons bedrywighede nie onderbreek sal word deur enige likwidasieproses nie.
“As dit misluk, sal ons verdere stappe moet doen deur ons eie eise by die likwidateurs in te dien. Ons het ook kennis geneem dat hulle voorlopige likwidateurs is. Ons hou die proses fyn dop . . . wanneer belanghebbendes en krediteure geroep sal word,” het Cwele gesê.
African Global Operations het ’n vyfjaarkontrak met die departement van binnelandse sake om die sentrum namens hom te bestuur. Die kontrak strek van 2015 tot 2020.
Cwele sê weens die grootte van Lindela is dit dié plek waar mense aangehou word in afwagting op deportasie.
Dit kos die departement R9,5 miljoen per maand, waarvan net meer as R1,3 miljoen vir huurgeld is. Die ander geld word onder meer gebruik vir mediese dienste, kos en veiligheid.
Meer oor: African Global Operations | Bosasa | Likwidasie
Duisende ID-boeke moet afgehaal word, sê minister Cwele